พระราชกฤษฎีกาจัดตั้งเทศบาลตำบลกบินทร์ จังหวัดปราจีนบุรี พ.ศ. 2500
พระราชกฤษฎีกา
จัดตั้งเทศบาลตำบลกบินทร์
จังหวัดปราจีนบุรี
พ.ศ. ๒๕๐๐
 

ภูมิพลอดุลยเดช
ป.ร.
ให้ไว้ ณ วันที่
๙ กุมภาพันธ์ พ.ศ. ๒๕๐๐
เป็นปีที่ ๑๒
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรจัดตั้งสุขาภิบาลกบินทร์
อำเภอกบินทร์บุรี จังหวัดปราจีนบุรี ขึ้นเป็นเทศบาลตำบล

อาศัยอำนาจตามความในมาตรา ๙๕
ของรัฐธรรมนูญแห่งราชอาณาจักรไทย พุทธศักราช ๒๔๗๕ แก้ไขเพิ่มเติม พุทธศักราช ๒๔๙๕ และมาตรา
๖ แห่งพระราชบัญญัติสุขาภิบาล พ.ศ. ๒๔๙๕ และมาตรา ๙ แห่งพระราชบัญญัติเทศบาล พ.ศ.
๒๔๙๖ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑
พระราชกฤษฎีกานี้เรียกว่า พระราชกฤษฎีกาจัดตั้งเทศบาลตำบลกบินทร์
จังหวัดปราจีนบุรี พ.ศ. ๒๕๐๐

มาตรา ๒[๑] พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ ให้จัดตั้งสุขาภิบาลกบินทร์
อำเภอกบินทร์บุรี จังหวัดปราจีนบุรี ขึ้นเป็นเทศบาลตำบล มีชื่อว่า
เทศบาลตำบลกบินทร์ จังหวัดปราจีนบุรี

มาตรา ๔
ให้กำหนดเขตเทศบาลตำบลกบินทร์ จังหวัดปราจีนบุรี ไว้ดังนี้ คือ
ด้านเหนือ ตั้งแต่หลักเขตที่ ๑ ซึ่งตั้งอยู่ที่ฝั่งใต้ของปากคลองไผ่เลียบตามฝั่งใต้ของคลองไผ่ไปทางทิศตะวันออกเฉียงใต้
เป็นระยะ ๗๕๐ เมตร ซึ่งเป็นหลักเขตที่ ๒
ด้านตะวันออก จากหลักเขตที่ ๒
เป็นเส้นตรงไปทางทิศตะวันตกเฉียงใต้ ถึงฟากตะวันออกของถนนตลาดใหม่ตรงเขตวัดทุ่งแฝกด้านเหนือ
ซึ่งเป็นหลักเขตที่ ๓
ด้านใต้ จากหลักเขตที่ ๓
เป็นเส้นตรงไปทางทิศตะวันตกเฉียงเหนือ
ถึงฟากเหนือของถนนหน้าที่ว่าการอำเภอกบินทร์บุรี
ห่างจากโรงฆ่าสัตว์ไปทางทิศตะวันตกเป็นระยะ ๑๕๐ เมตร ซึ่งเป็นหลักเขตที่ ๔
ด้านตะวันตก จากหลักเขตที่ ๔ เป็นเส้นตรงไปทางทิศตะวันออกเฉียงเหนือ
ถึงฝั่งตะวันตกของแควหนุมาน ตรงเชิงสะพานรถไฟ ซึ่งเป็นหลักเขตที่ ๕
จากหลักเขตที่ ๕ เลียบตามทางรถไฟไปทางทิศตะวันออกเฉียงใต้
ถึงฝั่งตะวันออกของแควหนุมาน ซึ่งเป็นหลักเขตที่ ๖
จากหลักเขตที่ ๖ เลียบตามฝั่งตะวันออกของแควหนุมานไปทางทิศเหนือและทิศตะวันออก
จนบรรจบหลักเขตที่ ๑
ดังปรากฏในแผนที่ท้ายพระราชกฤษฎีกานี้
ตามเส้นแนวเขตที่กล่าวไว้ในมาตรานี้
ให้มีหลักย่อยปักไว้เพื่อแสดงแนวเขตด้วยตามสมควร

มาตรา ๕
ให้รัฐมนตรีว่าการกระทรวงมหาดไทยรักษาการตามพระราชกฤษฎีกานี้


ผู้รับสนองพระบรมราชโองการ
พลอากาศโท
ม.ม. เวชยันตรังสฤษฏ์
รองนายกรัฐมนตรี
[เอกสารแนบท้าย]

๑.
แผนที่เขตเทศบาลตำบลกบินทร์ จังหวัดปราจีนบุรี

(ดูข้อมูลจากภาพกฎหมาย)
หมายเหตุ
:- เหตุผลในการประกาศใช้พระราชกฤษฎีกาฉบับนี้ คือ เนื่องจากสุขาภิบาลกบินทร์
อำเภอกบินทร์บุรี จังหวัดปราจีนบุรี มีสภาพเหมาะสมที่จะยกฐานะขึ้นเป็นเทศบาลตำบล
เพื่อให้ราษฎรในท้องถิ่นนั้นได้ปกครองดูแล และทนุบำรุงท้องถิ่นของตนตามระบอบเทศบาล
จึงสมควรตราพระราชกฤษฎีกาฉบับนี้





ศรินรัตน์/จัดทำ
๑๒ พฤษภาคม ๒๕๖๓

อรญา/ตรวจ
๑๐ สิงหาคม ๒๕๖๓

[๑] ราชกิจจานุเบกษา
เล่ม ๗๔/ตอนที่ ๑๖/หน้า ๔๖๐/๑๙ กุมภาพันธ์ ๒๕๐๐